Diari Oficial de la Generalitat Valenciana


Sumari del DOGV 4562, del 08-08-2003 (2003/9266)

RESOLUCIÓ d'1 d'agost de 2003, de la directora general de Relacions amb les Corts i Secretariat del Govern de la Conselleria de Presidència, per la qual es disposa la publicació de l'Acord marc de cooperació entre l'Hospital Universitari La Fe de València i la Fundació per a la Investigació de l'Hospital Universitari La Fe de la Comunitat Valenciana.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4562

Data del DOGV
:   08-08-2003

Secció del DOGV
:   III. CONVENIS I ACTES - A) CONVENIS INTERADMINISTRATIUS

Número del document
:   2003/9266


Data del document
:   01-08-2003

Organisme emissor
:   Conselleria de Presidència

Tipus de document
:   Resolució

Descriptors 

:   * Conselleria Sanitat
    * cooperació administrativa
    * establiment hospitalari
    * fundació
    * investigació mèdica

RESOLUCIÓ d'1 d'agost de 2003, de la directora general de Relacions amb les Corts i Secretariat del Govern de la Conselleria de Presidència, per la qual es disposa la publicació de l'Acord marc de cooperació entre l'Hospital Universitari La Fe de València i la Fundació per a la Investigació de l'Hospital Universitari La Fe de la Comunitat Valenciana. [2003/9266]
  
Subscrit, després de la tramitació prèvia reglamentària, entre l'Hospital Universitari La Fe de València i la Fundació per a la Investigació de l'Hospital Universitari La Fe de la Comunitat Valenciana, el 20 de febrer de 2003, un Acord marc de cooperació, i en compliment del que establix l'article 3.4 del Decret 20/1993, de 8 de febrer, del Govern Valencià, cal publicar en el Diari Oficial de la Generalitat Valenciana l'esmentat Acord, que ha quedat inscrit en el Registre de Convenis amb el número 0722/2003, i que figura com a annex d'esta resolució.
  
València, 1 d'agost de 2003.- La directora general de Relacions amb les Corts i Secretariat del Govern: Alida C. Mas Taberner.
  
Acord marc de cooperació entre l'Hospital Universitari la Fe de València i la Fundació per a la Investigació de l'Hospital Universitari la Fe de la Comunitat Valenciana
  
Reunits
  
D'una banda, Serafín Castellano Gómez, conseller de Sanitat de la Generalitat Valenciana.
  
De l'altra banda, José Vicente Castell Ripoll, director general de la Fundació per a la Investigació de l'Hospital Universitari la Fe de la Comunitat Valenciana.
  
Consideren
  
Que la Generalitat Valenciana, a través de la Conselleria de Sanitat i la Fundació per a la Investigació de l'Hospital Universitari la Fe de la Comunitat Valenciana tenen la voluntat d'impulsar i promoure la investigació científica, la docència i la formació del personal en el camp sanitari, i la cooperació per al desenvolupament de les ciències sanitàries.
  
Que la fundació és una institució privada i sense finalitat lucrativa, amb personalitat jurídica pròpia i amb els seus propis estatuts aprovats pel Govern Valencià en la reunió del dia 8 de febrer de 2002, i constituïda davant del notari el 24 de juliol de 2002.
  
Que la fundació té plena capacitat per a obrar amb absoluta autonomia i té com a finalitats principals:
  
- Promoure i establir les directrius estratègiques de la investigació biomèdica en l'hospital.
  
- Facilitar i promoure la docència i preparació dels postgraduats i investigadors per a la seua formació continuada, complementant els plans generals docents acreditats en l'hospital i els programes de docència postgraduada que hi ha en la universitat.
  
- Acreditar i garantir els projectes i processos d'investigació clínica en l'hospital.
  
- Cooperar per mitjà de convenis i altres formes de concert amb organismes nacionals i internacionals, així com amb institucions sanitàries i docents, nacionals o estrangeres.
  
- Gestionar la investigació i els recursos resultants del seu desenvolupament, orientant-los cap a les prioritats estratègiques de la investigació de l'hospital.
  
Un desenvolupament eficaç dels fins abans exposats aconsella unir esforços i col·laborar per a aconseguir conjuntament els objectius esmentats mitjançant un instrument eficaç que regule la col·laboració mútua, així com la provisió necessària de mitjans materials i recursos humans suficients.
  
En conseqüència, per a establir les bases d'una col·laboració fructífera amb l'administració, i reconeixent-se les parts capacitat plena per a portar a terme este acord, segons l'article 2 del Reglament Orgànic i Funcional de la Conselleria de Sanitat, aprovat per Decret 87/1999, de 30 de juliol, del Govern Valencià, modificat per Decret 46/2001, de 27 de febrer, del Govern Valencià, que faculta el conseller per a la signatura d'este conveni i fent ús de la representació delegada del patronat, que segons l'article 22 dels estatuts, exercix el director general de la fundació, nomenat pel patronat i registrat en el Registre de Fundacions, el subscriuen atenint-se a les clàusules següents.
  
Clàusules
  
Primera. Objectius de l'acord
  
L'objectiu d'este acord és el de regular les relacions de col·laboració entre l'hospital i la fundació. Les àrees de col·laboració objecte d'este conveni són, entre altres:
  
1. La gestió, per part de la fundació, de tots els aspectes relacionats amb la investigació biomèdica que es duguen a terme en el si de l'Hospital Universitari la Fe.
  
2. La col·laboració de la fundació per a la realització d'assajos clínics al si de l'Hospital Universitari la Fe.
  
3. La promoció d'activitats que faciliten l'intercanvi nacional i internacional de coneixements encaminats a aconseguir la major rellevància científica i clínica de l'hospital.
  
4. L'activitat docent formativa que facilite una formació continuada en investigació biomèdica, aspecte que inclourà l'organització de cursos, reunions científiques, convocatòries de beques, etc.
  
5. No queden inclosos en l'objecte del conveni tots els aspectes relatius a la docència MIR ni a la docència de pregrau, que es regulen per normatives i convenis específics.
  
Segona. Àmbit de cooperació
  
L'àmbit del present conveni s'estén als aspectes següents:
  
1. Investigació
  
D'acord amb els fins fundacionals, la fundació assumirà la gestió íntegra de la investigació biomèdica que du a terme l'hospital,
  
- Establix les directrius de la investigació biomèdica en l'hospital.
  
- Acredita i garantix els projectes i processos d'investigació clínica en l'hospital.
  
- Lidera o participa en projectes multicèntrics d'abast nacional o internacional.
  
- Concedix ajudes econòmiques per a la realització de projectes d'investigació prioritzats per l'hospital.
  
- Impulsa l'aprofitament dels èxits científics cap a la millora de la pràctica clínica i qualitat assistencial de l'hospital.
  
Tot això alhora que garantix l'observança dels imperatius ètics i la deontologia professional.
  
2. Activitats docents i de formació
  
La fundació promourà, a favor de l'hospital, entre altres, les activitats docents següents:
  
- Facilitar i promoure la docència i la preparació dels postgraduats i investigadors per a la seua formació continuada, complementant els plans generals docents acreditats en l'hospital i els programes de docència postgraduada de la universitat.
  
- Organitzar cursos de postgrau, estudis de tercer cicle, reunions científiques, etc.
  
- Establir ajudes per a assistència a congressos, reunions científiques...
  
- Difondre a la societat els èxits científics i mèdics de l'hospital.
  
- En definitiva, promoure la cultura d'investigació en l'hospital.
  
3. Assajos clínics
  
La fundació, mitjançant els seus òrgans, assumirà la gestió, control i desenvolupament dels assajos clínics que duga a terme l'hospital, així com la relació contractual amb els patrocinadors dels estudis, en representació de l'hospital, excepte en els casos en què per imperatiu legal o per raons de representativitat institucional haja de constar la presència de l'Hospital la Fe.
  
4. Gestió del procés integral de la investigació
  
La fundació assumirà la gestió íntegra de la investigació biomèdica que es duga a terme en l'hospital, no només abastant els aspectes econòmics, sinó també establint les directrius necessàries que potencien l'activitat esmentada.
  
Vetlarà perquè els drets de propietat que es deriven de la investigació siguen protegits convenientment d'acord amb la llei i en promourà l'explotació.
  
Impulsarà tots els acords que siguen necessaris que per a fomentar la I+D+I biomèdica mitjançant les fórmules més adequades (relacions amb les empreses, spin off's...).
  
L'hospital, mitjançant els seus comités assessors, prestarà suport a la fundació en la presa de decisions que els projectes d'investigació requerisquen.
  
Tercera. Regulacions especifiques
  
La fundació es compromet a gestionar i administrar totes les activitats d'investigació, desenvolupament tecnològic, docència i col·laboració internacional que li demane l'hospital (beques, ajudes, subvencions, donacions...), així com la intermediació davant de tercers, en temes biomèdics d'I+D+I. Així mateix, la fundació gestionarà tots els contractes, convenis i acords, en els aspectes administratius, legals, econòmics i tècnics a què es referix l'apartat anterior.
  
A fi que la fundació puga dur a terme les funcions esmentades, l'hospital es compromet a:
  
- Col·laborar mitjançant els mitjans materials i personals que siguen necessaris per a donar suport a la investigació, d'acord amb les directrius emanades del pla estratègic d'investigació de l'hospital.
  
- L'hospital posarà a disposició de la fundació les instal·lacions existents d'investigació perquè, amb la supervisió de la fundació, puguen dur-se a terme els programes de desenvolupament científic (I+D) propis i els que resulten de convenis amb altres institucions.
  
- La fundació farà bon ús dels locals, les instal·lacions i la resta dels recursos posats a la seua disposició, per a eixos fins exclusius.
  
En relació amb el personal:
  
- La fundació, per a dur a terme la investigació de l'hospital, podrà contractar personal o concedir beques de personal, d'acord amb la legislació vigent.
  
- La conselleria reconeixerà els servicis prestats a través de la fundació, tant als investigadors contractats com als becaris, com s'està fent en l'actualitat.
  
- En el cas de concessió per part d'un organisme públic de beques o contractacions que requerisquen cofinançament per part del beneficiari, la conselleria es compromet a assumir la part del cofinançament esmentada.
  
- En els casos en què siga necessari, la fundació vetlarà perquè s'adopten les mesures de caució necessàries (assegurances) per al desenvolupament de les funcions per a les quals hagen sigut contractats.
  
- La fundació organitzarà i encomanarà les tasques d'investigació, en les instal·lacions cedides per l'hospital per a això, tant al personal adscrit del propi hospital, com a investigadors d'altres institucions amb les quals hi haja convenis de col·laboració.
  
En relació amb els béns adquirits (material inventariable):
  
- El material inventariable de qualsevol tipus que s'adquirisca com a conseqüència dels fons gestionats i administrats per la fundació, no constituïx patrimoni de la fundació, sinó que s'adscriu, després de l'acceptació de la donació, a l'hospital, que es compromet a fer-se'n càrrec del manteniment.
  
- En el cas de concessió per organisme públic de béns que requerisquen cofinançament per part del beneficiari, la conselleria es compromet a assumir la part del cofinançament esmentada. La propietat dels béns esmentats serà de l'hospital, que també n'assumirà els costos de manteniment.
  
Quarta. Vinculació laboral del personal
  
El personal administratiu i tècnic que preste suport ocasionalment a la fundació per part de l'hospital continuarà tenint relació contractual amb l'hospital. La fundació no assumix cap responsabilitat en matèria contractual laboral ni estatutària, ni administrativa amb el personal abans esmentat.
  
Cinquena. Cessió de dades
  
Se cediran les dades relatives a l'execució del conveni, que per a l'elaboració d'estadístiques, avaluació i seguiment del Pla Valencià d'Investigació Científica, Desenvolupament Tecnològic i Innovació (PVIDI) 2001-2006, promoga la Subsecretaria de l'Oficina de Ciència i Tecnologia.
  
Sisena. Comissió de seguiment
  
El seguiment d'este acord marc es farà a través de la junta de govern de la fundació, en la que hi haurà representativitat suficient de l'hospital.
  
Setena. Vigència
  
Este acord marc entrarà en vigor en el moment de ser signat, i tindrà una duració de quatre anys, renovable pel mateix període, de manera expressa, abans de l'acabament del període de vigència, si no hi ha objecció respecte a això de cap de les parts.
  
València, 20 de febrer de 2003
  
Per la Conselleria de Sanitat de la Generalitat Valenciana, el conseller: Serafín Castellano Gómez.
  
Per la Fundació per a la Investigació de l'Hospital Universitari la Fe de Valencia, el director general: José Vicente Castell Ripoll.